CELEX: 
Language: da
Date: 2021-06-10 00:00:00
Title: KOMMISSIONENS GENNEMFØRELSESFORORDNING (EU) …/… om fastsættelse af en specifik procedure for identifikation af tunge køretøjer, der er certificeret som specialkøretøjer, men som ikke er indregistreret som sådanne, og om anvendelse af korrektioner på en fabrikants årlige gennemsnitlige specifikke CO2-emissioner for at tage disse køretøjer i betragtning

KOMMISSIONENS GENNEMFØRELSESFORORDNING (EU) …/…
            
            
               af 10.6.2021
            
            
               om fastsættelse af en specifik procedure for identifikation af tunge køretøjer, der er certificeret som specialkøretøjer, men som ikke er indregistreret som sådanne, og om anvendelse af korrektioner på en fabrikants årlige gennemsnitlige specifikke CO2-emissioner for at tage disse køretøjer i betragtning
            
            
               (EØS-relevant tekst)
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) 2019/1242 af 20. juni 2019 om fastsættelse af præstationsnormer for nye tunge køretøjers CO2-emissioner og om ændring af Europa-Parlamentets og Rådets forordning (EF) nr. 595/2009 og (EU) 2018/956 og Rådets direktiv 96/53/EF
                  1
               , særlig artikel 2, stk. 3, og
            
            
            
               ud fra følgende betragtninger:
            
            
               (1)For at identificere tunge køretøjer, der er certificeret som specialkøretøjer, men som ikke er indregistreret som sådanne, bør de data, der er indberettet af fabrikanterne og medlemsstaterne i henhold til forordning (EU) 2018/956, anvendes.
            
            
               (2)For at løse uoverensstemmelser i de data, der er indberettet om certificeringer og registreringer i henhold til forordning (EU) 2018/956, bør medlemsstaterne og fabrikanterne have mulighed for at kommentere og i påkommende tilfælde indberette nye oplysninger med henblik på korrektion af tidligere indberettede oplysninger.
            
            
               (3)Det er nødvendigt, at de korrektioner, der følger af tunge køretøjer, der er certificeret som specialkøretøjer, men som ikke er indregistreret som sådanne, og som anvendes på fabrikanternes årlige gennemsnitlige specifikke CO2-emissioner, er forholdsmæssige og har en afskrækkende virkning, således at der skabes incitament til en korrekt og omhyggelig databehandling, og en forsætlig eller på grund af uagtsomhed forkert henførelse af CO2-emissioner fra sådanne køretøjer undgås. 
            
            
               (4)Hvis Kommissionen finder, at et køretøj burde have været indregistreret som et specialkøretøj, bør den korrigere de data, som medlemsstaterne har indberettet, og betragte køretøjet som et specialkøretøj, jf. artikel 2, stk. 3, i forordning (EU) 2019/1242.
            
            
               (5)Ved beregningen af en fabrikants gennemsnitlige specifikke CO2-emissioner tages forkert henførte tunge køretøjer derfor i betragtning med deres CO2-emissioner bestemt ud fra specialkøretøjsrelaterede opgaveprofiler, som er højere end CO2-emissioner bestemt på grundlag af transportrelaterede opgaveprofiler og dermed mindre gunstige for fabrikanten, end hvis køretøjet var blevet korrekt certificeret som et transportkøretøj fra begyndelsen.
            
            
               (6)Foranstaltningerne i denne forordning er i overensstemmelse med udtalelse fra Udvalget for Klimaændringer —
            
            
               VEDTAGET DENNE FORORDNING:
            
            
               Artikel 1 
               Identifikation af tunge køretøjer, der er certificeret som specialkøretøjer, men som ikke er indregistreret som sådanne
            
            
               1.Kommissionen opstiller en liste over tunge køretøjer, der er certificeret som specialkøretøjer, jf. artikel 2, stk. 3, i forordning (EU) 2019/1242, på grundlag af de data, som fabrikanten har indberettet i henhold til artikel 5 i forordning (EU) 2018/956, men som ikke er indregistreret som specialkøretøjer på grundlag af de data, som medlemsstaterne har indberettet i henhold til artikel 4 i forordning (EU) 2018/956.
            
            
               2.Kommissionen forsyner de kompetente myndigheder, der er omhandlet i artikel 4, stk. 2, i forordning (EU) 2018/956, og de kontaktpunkter, der er udpeget af fabrikanten i henhold til artikel 5, stk. 2, i forordning (EU) 2018/956, med de relevante dele af den i stk. 1 omhandlede liste.
            
         
         
            
               3.Kompetente myndigheder og fabrikanter kan senest en måned efter modtagelsen af den i stk. 2 omhandlede liste forelægge Kommissionen præciseringer vedrørende korrektheden af de data, der er indberettet i henhold til artikel 4 og 5 i forordning (EU) 2018/956.
            
            
               4.Efter at have modtaget præciseringerne eller efter udløbet af den i stk. 3 fastsatte frist på en måned vurderer Kommissionen den i stk. 1 omhandlede liste over tunge køretøjer på grundlag af de i henhold til stk. 3 forelagte præciseringer, parternes argumenter og eventuelt yderligere undersøgelser.
            
            
               5.Hvis Kommissionen på grundlag af resultatet af den i stk. 4 omhandlede vurdering konkluderer, at tunge køretøjer, der er identificeret i henhold til stk. 1, er korrekt indregistreret som andre køretøjer end specialkøretøjer, foretager den korrektioner af fabrikantens årlige gennemsnitlige specifikke CO2-emissioner i overensstemmelse med artikel 2 for at tage disse køretøjer i betragtning. 
            
            
               6.Kommissionen kan på grundlag af de pågældende køretøjers tekniske egenskaber erstatte den oprindeligt indberettede specialkøretøjscertificering med en certificering af det samme tunge køretøj, som genberegnes af fabrikanten i overensstemmelse med dets tekniske egenskaber i køretøjsgruppe 4, 5, 9 eller 10 i tabel 1 i bilag I til forordning (EU) 2017/2400. I så fald foretager Kommissionen ikke korrektioner af fabrikantens årlige gennemsnitlige specifikke CO2-emissioner i overensstemmelse med artikel 2 for at tage disse køretøjer i betragtning, men køretøjerne medtages i fastlæggelsen af fabrikantens specifikke CO2-emissioner i overensstemmelse med bestemmelserne i forordning (EU) 2019/1242, især hvis fabrikanten på grundlag af de på erklæringstidspunktet foreliggende oplysninger har truffet med rimelighed forventelige foranstaltninger med henblik på korrekt erklæring som specialkøretøj.
            
            
               7.Hvis Kommissionen på grundlag af resultatet af den i stk. 4 omhandlede vurdering konkluderer, at tunge køretøjer, der er identificeret i henhold til stk. 1, burde have været indregistreret som specialkøretøjer, korrigerer den de data, som medlemsstaten har indberettet i henhold til artikel 4 i forordning (EU) 2018/956, og underretter den medlemsstat, hvor disse tunge køretøjer er indregistreret, om korrektionen.
            
            
            
               Artikel 2 
               Anvendelse af korrektioner på gennemsnitlige specifikke CO2-emissioner  
            
            
               For tunge køretøjer, der modsvarer bestemmelserne i artikel 1, stk. 5, korrigeres fabrikantens årlige gennemsnitlige specifikke CO2-emissioner på følgende måde:
            
            
               (avgCO2sg)corr  = (Vsg x avgCO2sg + ∑v CO2Vv ) / (Vsg + Vocsg) 
            
            
            
               hvor:
            
            
               avgCO2sg er fabrikantens gennemsnitlige specifikke CO2-emissioner som defineret i punkt 2.2 i bilag I til forordning (EU) 2019/1242
            
            
               Vsg er antallet af fabrikantens nye tunge køretøjer i undergruppen af køretøjer sg, undtagen specialkøretøjer, jf. artikel 4, litra a), i forordning (EU) 2019/1242 
            
            
                ∑Vv er summen af alle fabrikantens tunge køretøjer i undergruppen af kørertøjer sg, jf. artikel 1, stk. 5
            
            
               CO2Vv er gennemsnittet af CO2-emissionerne i g/tkm for specialkøretøjet v for alle forskellige kombinationer af opgaveprofiler, lastforhold og brændstoftyper, der er indberettet i henhold til forordning (EU) 2018/956
            
            
               Vocsg er antallet af fabrikantens tunge køretøjer i undergruppen af kørertøjer sg, jf. artikel 1, stk. 5.
            
            
               Fabrikantens korrigerede gennemsnitlige specifikke CO2-emissioner (avgCO2sg)corr erstatter fabrikantens gennemsnitlige specifikke CO2-emissioner avgCO2sg for så vidt angår forordning (EU) 2019/1242.
            
            
               Artikel 3 
               Ikrafttræden
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
         
         
            
               Udfærdiget i Bruxelles, den 10.6.2021.
            
            
               
                     På Kommissionens vegne
               
               
                     Formand
                     Ursula VON DER LEYEN
               
            
         
         
            
                  
                     (1)
                  
                        EUT L 198 af 25.7.2019, s. 202.